O‘zbekistonda 8 oy davomida qancha chaqaloq tug‘ilgani ma’lum qilindi

O‘zbekistonda 2020-yilning 8 oyida bo‘yicha 525 280 ta tug‘ilish holatlari FHDYo organlarida qayd etilgan. Bu ko‘rsatkich o‘tgan yilning mos davri bilan solishtirilganda 18 912 taga ko‘p, deya xabar bermoqda Davlat statistika qo‘mitasi.

Qayd etilishicha, 2020-yilning avgust oyida respublika bo‘yicha 83 925 ta tug‘ilish holatlari qayd etilib, respublika bo‘yicha eng ko‘p tug‘ilish Samarqand viloyatida (9 585ta) kuzatildi.
O‘tgan 8 oy mobaynida FHDYo organlarida qayd etilgan tirik tug‘ilishlar soni bo‘yicha Samarqand – 63 573 ta, Farg‘ona – 58 774 ta, Qashqadaryo – 55 774 ta va 50 601 ta bilan Andijon viloyatlari yuqori o‘rinni egallagan.
Ma’lumot o‘rnida, 1897-yilda O‘zbekiston hududida aholi soni 3,9 million kishini tashkil etgan bo‘lib, bu hozirgi Samarqand viloyati aholisi (3,9 million kishi) soniga teng degani.
Avvalroq qo‘mita O‘zbekistonda pandemiya davrida ajrimlar soni kamaygani haqida xabar bergandi.